b'\n_START_ARTICLE_\nSankt Hans Torv\n_START_PARAGRAPH_\nSankt Hans Torv er en plads p\xc3\xa5 det Indre N\xc3\xb8rrebro i K\xc3\xb8benhavn. Torvet er opkaldt efter Skt. Johannes Kirken, som ligger \xc3\xb8st for torvet klemt inde mellem gaderne N\xc3\xb8rre All\xc3\xa9 og Blegdamsvej. I gamle dage blev pladsen brugt til kv\xc3\xa6gtorv for de kreaturer, der gr\xc3\xa6ssede p\xc3\xa5 K\xc3\xb8benhavns F\xc3\xa6lled. Sankt Johannes (Johannes D\xc3\xb8beren) var kv\xc3\xa6ghyrdernes skytshelgen._NEWLINE_I de sidste ti \xc3\xa5r har torvet og det omkringliggende omr\xc3\xa5de n\xc3\xa6sten udviklet sig latinerkvarterslignende med et rigt og varierede kulturliv samt mange cafeer, restauranter og specialforretninger._NEWLINE_Skt. Hans Torv var engang et stort vejkryds, men en del af trafik\xc3\xa5rerne er nu brudt af en let b\xc3\xb8lgende flade, som st\xc3\xb8der op til en af de omkransende bygninger. Den b\xc3\xb8lgende flade minder om et naturligt terr\xc3\xa6n. Her st\xc3\xa5r et enkelt tr\xc3\xa6. Granitbel\xc3\xa6gningen tilpasser sig de omkringliggende gaders brol\xc3\xa6gning og h\xc3\xb8jdeforskelle. Midt p\xc3\xa5 pladsen st\xc3\xa5r J\xc3\xb8rgen Haugen S\xc3\xb8rensens vandkunst \xe2\x80\x99Huset, der regner\xe2\x80\x99, hvorfra det af og til pibler fra sm\xc3\xa5 springvand i bel\xc3\xa6gningen. Torvet blev omlagt efter planer af Sven-Ingvar Andersson og Henrik P\xc3\xb8hlsgaard for stadsarkitekt Otto K\xc3\xa4szner og var afsluttet i 1992._NEWLINE_Trafikken spiller stadig en stor rolle p\xc3\xa5 Skt. Hans Torv, men nu som en dynamisk faktor, der vidner om at vi befinder os i en travl og livlig bydel. Til trods for trafikken er stemningen p\xc3\xa5 Skt. Hans Torv venlig og afslappet. Pladsen er blevet et \xc3\xa5ndehul for N\xc3\xb8rrebros beboere, som har f\xc3\xa5et deres helt eget centrum.'